余來湖外家問不通者累月因和淵明停雲篇以遣懷
作者：李綱
朝代：宋

paragraphs: 上天停雲，以陰以雨。
我之懷矣，川路修阻。
田園將蕪，幼稚誰撫。
鴈信來遲，鶴立以佇。
凄其以風，零雨其濛。
自去梁谿，爰止西江。
一室蕭然，臥于北窗。
塊獨處此，人誰我從。
豈無軒裳，誰適爲榮。
人之爲人，亦以有情。
亂離瘼矣，棄家遐征。
知我如此，不如無生。
今夕何夕，鵲嫋庭柯。
載植其尾，迭相鳴和。
發書占之，遠問爲多。
兆而未至，懷哉若何。